Rapport mill-Kummissjoni lill-Parlament Ewropew u lill-Kunsill dwar l-implimentazzjoni tar-regolament tal-Kunsill (KE) Nru 814/2000 dwar il-miżuri ta' tagħrif li għandhom x'jaqsmu mal-politika komuni agrikola {SEC(2009) 684} /* KUMM/2009/0237 finali */





[pic] | KUMMISSJONI TAL-KOMUNITAJIET EWROPEJ | Brussel 20.5.2009 KUMM(2009) 237 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 814/2000 dwar il-miżuri ta' tagħrif li għandhom x'jaqsmu mal-politika komuni agrikola {SEC(2009) 684} RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 814/2000dwar il-miżuri ta' tagħrif li għandhom x'jaqsmu mal-politika komuni agrikola I. Daħla Dan ir-rapport jikkonċerna l-implimentazzjoni tar-Regolament tal-Kunsill (KE) Nru 814/2000 għall-perjodu mill-2007 sal-2008. L-għanijiet tal-miżuri ta' tagħrif li għandhom x'jaqsmu mal-PAK kif iddefiniti mir-Regolament (KE) Nru 814/2000 huma: li jgħinu biex tiġi spjegata l-PAK kif ukoll biex jimplimentawha u jiżviluppawha, | li jippromwovu l-Mudell Ewropew tal-Agrikoltura u jgħinu lin-nies jifhmuh, | li jipprovdu tagħrif għall-bdiewa u għal nies oħrajn li joqogħdu fiż-żoni rurali, | li jqajmu għarfien pubbliku dwar il-kwistjonijiet u l-għanijiet tal-PAK. | - L-azzjonijiet jinġabru f'żewġ kategoriji prinċipali: dawk imressqa minn organizzazzjonijiet li huma parti terza għall-kofinanzjament mill-FAEG, li jistgħu jkunu programmi annwali ta' ħidma u miżuri speċifiċi (għotjiet), | dawk li jsiru fuq inizjattiva tal-Kummissjoni u li jiġu ffinanzjati b'rata ta' 100 % mill-FAEG ("azzjonijiet diretti"). | - Il-Kunsill iddeċieda (l-Artikolu 8 tar-Regolament (KE) Nru 814/2000) li kull sentejn għandu jiġi ppreżentat rapport dwar l-implimentazzjoni tar-Regolament lill-Parlament Ewropew u lill-Kunsill. Dan huwa t-tielet rapport ta’ dan it-tip. L-ewwel rapport li jkopri l-perjodumill-2000 sal-2002 ġie ppreżentat f'Mejju 2003[1]. It-tieni rapport dwar il-perjodu mill-2003 sal-2006 deher f'Ġunju 2007[2]. L-annessi msemmija fit-test jinsabu fid-Dokument ta' Ħidma tal-Persunal tal-Kummissjoni mehmuż. II. Baġit Għas-sena 2007, kien disponibbli l-istess baġit (EUR 6.5 miljun) bħal tas-sena 2006 għall-miżuri ta' tagħrif fil-linja tal-baġit 05 08 06. Fl-2008, dan il-baġit żdied għal EUR 7 miljun. It-tqassim bejn l-azzjonijiet li għandhom jittieħdu fuq inizjattiva tal-Kummissjoni u azzjonijiet li għandhom jiġu kkofinanzjati (għotjiet) huwa kif ġej: 2006: azzjonijiet diretti (EUR 3 700 000) (57 %) – għotjiet (EUR 2 800 000) (43 %), 2007: azzjonijiet diretti (EUR 3 900 000) (60 %) – għotjiet (EUR 2 600 000) (40 %) 2008: azzjonijiet diretti (EUR 4 000 000) (57 %) – għotjiet (EUR 3 000 000) (43 %) L-eżekuzzjoni tal-baġit, f'termini tal-impenji, laħqet it-88 % għas-sena 2007 u l-91 % għas-sena 2008. Dan jirrifletti kontinwazzjoni fit-teħid deċiż mill-baġit allokat għall-għotjiet fil-perjodu ta' rrappurtar. III. It-tqassim tal-azzjonijiet iffinanzjati (f'termini ta' krediti tal-impenji) L-ewwel rapport dwar l-implimentazzjoni tar-Regolament tal-Kunsill (KE) Nru 814/2000 għas-snin mill-2000 sal-2002 irrimarka dwar ir-reviżjoni tar-regoli ta' implimentazzjoni għall-għotjiet kif ukoll it-titjib sinifikanti tal-miżuri mwettqa (is-simplifikazzjoni, iż-żieda fit-trasparenza, l-evalwazzjoni aħjar tal-azzjonijiet ta' tagħrif proposti, id-definizzjoni aħjar tal-messaġġi li jridu jiġu kkomunikati u t-tixrid aħjar). It-tieni rapport għas-snin mill-2003 sal-2006 qies is-sejbiet tal-evalwazzjoni tal-miżuri meħuda skont dan ir-Regolament imwettqa fil-qafas speċifiku tal-politika tal-evalwazzjoni tal-Kummissjoni għall-perjodu mill-2000 sal-2005[3]; u ddeskriva l-istrateġija li ntużat u l-azzjonijiet li ttieħdu biex tiġi implimentata l-politika ta' komunikazzjoni tal-Kummissjoni Ewropea sabiex iċ-ċittadini jifhmu aħjar l-UE. Din l-istrateġija bdiet titħaddem bejn l-2007 u l-2008. L-isforzi sabiex il-pubbliku ġenerali u l-partijiet ikkonċernati tal-qasam rurali jifhmu aħjar il-PAK żdiedu u ġew intensifikati. Is-sejħa annwali għall-proposti għall-miżuri kkofinanzjati ġiet riveduta biex tħeġġeġ parteċipazzjoni usa' minn organizzazzjonijiet li mhumiex agrikoli u biex tħeġġeġ l-implimentazzjoni ta’ miżuri li jilħqu udjenza ikbar[4]. In ġenerali, kien hemm iktar enfasi fuq l-identifikar tal-ħtiġijiet ta' gruppi speċifiċi fil-mira, fuq definizzjoni aħjar tal-messaġġi xierqa, tal-azzjonijiet ta' tagħrif u ta’ strateġiji għat-tixrid, kif ukoll fuq l-evalwazzjoni u r-rispons sabiex jinkisbu l-għanijiet tar-Regolament. 1. Għotjiet (azzjonijiet ta' komunikazzjoni li ttieħdu fuq inizjattiva tal-organizzazzjonijiet li huma parti terza) Barra mill-miżuri inklużi s-seminars u l-konferenzi, matul il-perjodu ta' rrappurtar kien hemm ukoll enfasi qawwi fuq l-użu tal-linja baġitarja fost l-oħrajn biex tikkofinanzja l-kampanji ta' tagħrif inklużi l-programmi tat-televiżjoni u tar-radju u l-produzzjonijiet awdjoviżivi. Ir-Regolament iqis żewġ tipi ta' miżuri – miżuri speċifiċi tat-tagħrif u programmi ta' ħidma annwali. Miżura speċifika tat-tagħrif tfisser avvenimenti tat-tagħrif limitati fiż-żmien u fl-ispazju u implimentati abbażi ta' baġit uniku. Programm annwali ta' ħidma jfisser sett ta' żewġ sa ħames miżuri speċifiċi tat-tagħrif. Għas-sena 2008 ġie deċiż li jinżammu biss il-miżuri speċifiċi tat-tagħrif għall-kofinanzjament fis-sejħa annwali għall-proposti għal dik is-sena. L-għan kien biex l-iskema ta' għotjiet tiġi ssimplifikata iktar kif ukoll biex jiġi żgurat li r-riżorsi jitqassmu lil għadd ikbar ta' benefiċjarji. Ir-rata massima ta' finanzjament għall-miżuri msemmija hawn fuq hija ta' 50 % mill-ispejjeż eliġibbli. Madankollu, ir-rata tista' tiżdied sa 75 % f'każijiet eċċezzjonali, kif speċifikat fir-Regolament ta' implimentazzjoni, u kif iddefinit fis-sejħa għall-proposti. Fil-perjodu ta' rrappurtar, 2 miżuri biss (minn total ta' 106) ingħataw iktar minn 50 % u t-tnejn saru fl-2008. Waħda minnhom kienet tikkonċerna seminars organizzati minn organizzazzjoni fil-livell tal-UE dwar ir-rwol tal-ikel organiku u tal-biedja organika fl-iżvilupp tal-ġejjieni tal-PAK (68.69 %); u l-oħra kienet kampanja ta' tagħrif dwar il-PAK fl-iSM tal-UE-12 (75 %). Dawn tqiesu li kienu ta' interess eċċezzjonali skont il-kriterji stabbiliti fis-sejħa għall-proposti li kienu jenfasizzaw ir-relevanza għall-pubbliku ġenerali, il-kwalità teknika għolja u l-effiċjenza tal-kost, kif ukoll l-effikaċja tal-pjanijiet tat-tixrid f'dik li hi garanzija tat-tixrid tat-tagħrif lill-ikbar udjenza possibbli. Fis-sejħa għall-proposti tas-sena 2007 ġew ikkofinanzjati 12-il programm u 27 azzjoni speċifika. Għandu jiġi nnutat li kull programm jinkludi għadd ta' azzjonijiet u li t-12-il programm iffinanzjati kien fihom 32 azzjoni speċifika li b’hekk iwasslu għal total globali ta' 59 azzjoni fl-2007. Fl-2008, ġew ikkofinanzjati 47 azzjoni speċifika li wasslu għal total globali ta' 106 azzjoni għal dawk is-sentejn. Barra minn hekk, 3 azzjonijiet mis-snin ta' qabel kellhom jiġu kkofinanzjati mill-ġdid mill-baġit tal-2008 minħabba li dawn l-azzjonijiet ma setgħux jingħalqu fil-ħin fis-snin baġitarji li kienu jirreferu għalihom. L-għotjiet ingħataw għal 62 konferenza u seminar, 26 kampanja ta' tagħrif, disa' produzzjonijiet awdjoviżivi, ħames pubblikazzjonijiet, żewġ parteċipanti fil-fieri, żjara waħda u programm wieħed ta' tagħlim elettroniku dwar il-PAK. L-għotjiet ingħataw fil-perjodu ta' rrappurtar abbażi tas-suġġettili ġejjin – il-PAK in ġenerali (9), ir-riforma tal-PAK (42), il-Ġejjieni tal-PAK (15), l-Iżvilupp Rurali (19), l-Organizzazzjonijiet tas-Suq Komuni inklużi l-inbid, il-frott u l-ħaxix, u l-ħalib (9), il-Biedja organika (5), l-Iżvilupp Sostenibbli (3), il-Kwalità (2), Oħrajn (2). [pic]Fl-2007 sal-2008, iż-żieda fl-għadd ta' miżuri awdjoviżivi rriflettiet l-importanza dejjem ikbar li qed tingħata lill-proġetti awdjoviżivi fis-sejħa annwali għall-proposti minħabba l-potenzjal tagħhom li jilħqu udjenza akbar u lill-pubbliku ġenerali. Għadd ta' miżuri kienu mmirati wkoll biex jedukaw lit-tfal tal-iskola dwar l-agrikoltura. It-tipi ta' benefiċjarji tal-għotjiet kienu kif ġej: organizzazzjonijiet professjonali tal-biedja (39), organizzazzjonijiet/assoċjazzjonijiet mhux governattivi (30), is-settur privat (20), awtoritajiet reġjonali u lokali (17). [pic]Dawn jinkludu organizzazzjonijiet ambjentali u għall-iżvilupp rurali fil-livell tal-UE. Barra minn hekk, fil-lista tal-benefiċjarji kellhom prominenza wkoll il-korpi tal-midja, l-universitajiet u l-organizzazzjonijiet nazzjonali tal-bdiewa (li spiss ikunu membri ta' korpi fil-livell tal-UE). F’parti mill-azzjonijiet ikkofinanzjati, il-benefiċjarji għamlu użu mill-possibbiltà li jinvolvu iktar organizzazzjonijiet bħala mseħbin fl-eżekuzzjoni tal-proġetti. It-tabella ta' hawn taħt tindika l-għadd ta' applikazzjonijiet li waslu u li ġew aċċettati għal kull Stat Membru. Tabella I [pic] L-Anness 1 jagħti deskrizzjoni qasira tal-għotjiet fil-perjodu ta' rrappurtar. Id-dettalji dwar l-għotjiet individwali jinsabu fis-sit elettroniku tal-Europa:http://ec.europa.eu/agriculture/grants/capinfo/index_mt.htm Is-sejħiet għall-proposti ħeġġew lill-azzjonijiet ikkofinanzjati b'valur miżjud għoli fejn seta' jintuża iktar minn element wieħed tal-midja. Bħalma ġara fl-imgħoddi, kien hemm enfasi fuq definizzjoni mtejba tal-udjenzi fil-mira u fuq it-tixrid aħjar tat-tagħrif. L-applikanti ntalbu jressqu pjan tal-midja għall-proġetti proposti tagħhom, inklużi d-dettalji tal-implimentazzjoni tal-proġett, tat-twassil tal-messaġġ u tal-kejl tal-effikaċja. Fil-perjodu ta' rrappurtar huwa importanti li wieħed jenfasizza, li, kif sar fl-imgħoddi, għadd kunsiderevoli ta' azzjonijiet ikkofinanzjati laħqu udjenza usa' lil hinn mill-parteċipanti immedjati, bis-saħħa tal-effett ta' multiplikazzjoni tal-istampa speċjalizzata u tal-midja, kif ukoll bis-saħħa tal-użu akbar tal-internet bħala għodda tat-tixrid. Fl-2007 sal-2008, ħafna benefiċjarji tal-għotjiet kienu jinkludu, għal darb’oħra, organizzazzjonijiet soċjoprofessjonali fil-livell tal-UE li ta' spiss kellhom il-kwartieri ġenerali tagħhom fil-Belġju. Għadd importanti ta' azzjonijiet ikkofinanzjati komplew jitwettqu ġewwa l-Italja, li b'hekk jirrifletti l-livell għoli ta' interess kontinwu tagħha. B'kuntrast, il-livell ta' interess fil-parti tat-Tramuntana tal-UE, b’mod ġenerali, baqa' xi ftit jew wisq baxx. Wieħed għandu jżid ukoll li kien hemm żieda fl-għadd ta' applikazzjonijiet mill-Istati Membri l-ġodda wara li qabel kellhom livell baxx ħafna. Ir-raġunijiet għal dan huma tnejn. L-ewwelnett sar sforz ikbar mis-servizzi tal-Kummissjoni biex ikabbru aktar l-għarfien dwar is-sejħiet għall-proposti f'dawk il-pajjiżi. It-tieninett, f'dak il-perjodu, ċerti miżuri tat-tagħrif tħeġġew b'mod attiv fl-Istati Membri l-ġodda. Is-servizzi tal-Kummissjoni se jkomplu jesploraw modi ta' kif isaħħu dan l-għarfien li qiegħed dejjem jikber dwar l-azzjonijiet ikkofinanzjati. 2. Azzjonijiet ta' komunikazzjoni li ttieħdu fuq inizjattiva tal-Kummissjoni Bejn l-2007 u l-2008, bħal fil-perjodu ta' qabel, għadd sinifikanti ta' azzjonijiet ġew iffinanzjati fuq inizjattiva tal-Kummissjoni. Dawn kienu ta' spiss imwettqin b’għajnuna teknika esterna. Xi 60 % mill-baġit kien maħsub għal dawn il-miżuri fl-2007 u xi 57 % fis-sena 2008. L-Anness II jagħti dettalji tal-inizjattivi ta' komunikazzjoni kollha li ħadet il-Kummissjoni bejn l-2007u l-2008, kif ukoll tal-ispejjeż rispettivi tagħhom. Konferenzi Bejn l-2007 u l-2008 kien hemm kooperazzjoni kontinwa mal-Istati Membri, mal-Parlament Ewropew u mad-dipartimenti l-oħra tal-Kummissjoni, kif ukoll mas-settur mhux governattiv, dwar l-organizzazzjoni tal-konferenzi. Per eżempju, fit-3 ta' Lulju 2008 il-Kummissjoni kkontribwiet għall-konferenza tal-Presidenza Franċiża dwar is-sigurtà tal-ikel imsejħa ''Min se jitma' lid-Dinja?'' F'Lulju 2008 ġiet organizzata wkoll konferenza dwar ir-rwol tal-UE fl-użu sostenibbli tal-ilma fl-agrikoltura bħala parti mill-programm ta' avvenimenti tal-paviljun tal-UE fil-Wirja Internazzjonali ta' Zaragoza msejħa ''L-ilma u l-iżvilupp sostenibbli''. Bħalma ġara fl-imgħoddi, il-konferenzi pprovdew forum għal konsultazzjoni wiesgħa u għal djalogu fuq kwistjonijiet tal-politika tal-UE. Per eżempju, fi Frar 2007, il-konferenza msejħa ''Iċ-Ċertifikazzjoni tal-Kwalità tal-Ikel – Inżidu l-Valur tal-Prodotti tal-Biedja'' laqqgħet flimkien ġewwa Brussell il-partijiet interessati kollha (il-bdiewa, il-produtturi, il-proċessuri, u d-distributuri) sabiex jiddiskutu dan is-suġġett. Din il-konferenza tat kontribut importanti għad-dibattitu fuq ir-reviżjoni usa' tal-politika tal-kwalità agrikola. F'April 2007, bdiewa żgħażagħ mill-UE 27 ħadu sehem f'''jum ta' djalogu'' mal-Kummissarju għall-Agrikoltura u l-Iżvilupp Rurali dwar il-ġejjieni tal-agrikoltura fl-UE. Dan l-avveniment ixxandar direttament permezz tat-teknoloġija tax-xandir dirett fuq l-internet ( web streaming). F'Ottubru 2008 sar avveniment importanti ħafna f'Ċipru dwar l-iżvilupp rurali msejjaħ ''Iż-żoni rurali tal-Ewropa fl-azzjoni: niffaċċaw l-isfidi tal-ġejjieni''. Rappreżentanti minn firxa wiesgħa ta' setturi – ministri, bdiewa, partijiet ikkonċernati u esperti akkademiċi – partu l-ideat u l-esperjenzi tagħhom ma' xulxin dwar l-isfidi li qed jiffaċċaw iż-żoni rurali fl-UE. It-tixrid tal-proċeduri permezz tal-internet għen sabiex tintlaħaq udjenza usa' fid-dibattitu dwar dawn il-kwistjonijiet. Parteċipazzjoni/posti fil-fieri L-enfasi tal-Kummissjoni fuq il-''ħidma fil-livell lokali'' kompliet tinfluwenza l-organizzazzjoni tal-fieri fis-snin mill-2007 sal-2008. Ġiet intensifikata l-kooperazzjoni fl-organizzar ta' avvenimenti xierqa ma' istituzzjonijiet oħra tal-UE, mal-Istati Membri, mal-organizzazzjonijiet tas-soċjetà ċivili u mad-dipartimenti l-oħra tal-Kummissjoni. Il-parteċipazzjoni fil-fieri kompliet tipprovdi pjattaforma għad-djalogu mal-bdiewa, mal-partijiet ikkonċernati u mal-pubbliku ġenerali dwar il-PAK u dwar kwistjonijiet dwar il-politika tal-Iżvilupp Rurali. Attivitajiet speċjali ġew iddisinjati għat-tfal tal-iskola, inklużi attivitajiet dwar is-suġġett tal-promozzjoni ta' nutrizzjoni aħjar u l-promozzjoni ta' skemi għall-ħalib, il-frott u l-ħaxix fl-iskejjel. Din l-enfasi fuq il-ħolqien ta' avvenimenti u messaġġi li huma rilevanti għall-pubbliku ġenerali se tissokta fil-ġejjieni. L-attendenza fil-fieri fl-Istati Membri l-ġodda żdiedet matul dan il-perjodu. Ma' dan kien hemm ukoll l-isforzi li saru għall-promozzjoni tad-djalogu mal-partijiet ikkonċernati mill-qasam rurali u mal-organizzazzjonijiet tas-soċjetà ċivili f'dawk il-pajjiżi. Pubblikazzjonijiet L-attività tal-pubblikazzjoni kompliet tirrifletti l-programm leġiżlattiv kif ukoll l-aħħar stħarriġ tal-Ewrobarometru fuq il-ħtiġijiet tal-komunikazzjoni. Ir-riforma tal-Organizzazzjoni Komuni tas-Suq tal-inbid, il-Kontroll tas-Saħħa tal-PAK u l-politika tal-kwalità kellhom importanza kbira, filwaqt li nħarġu serje ta' fuljetti dwar temi ta' interess għall-pubbliku ġenerali. Fil-perjodu ta' rrappurtar, kien hemm iktar żvilupp tal-pubblikazzjonijiet bil-format elettroniku kif ukoll użu ikbar tan-netwerk tat-tqassim tat-tagħrif tal-Kummissjoni Ewropea għat-tqassim tal-pubblikazzjonijiet maħsuba għall-pubbliku ġenerali. Sit elettroniku Is-sit elettroniku tal-"Agrikoltura u l-Iżvilupp Rurali" baqa' jiżviluppa tul il-perjodu ta' rrappurtar, prinċipalment bħala sors importanti ta' tagħrif speċjalizzat dwar il-PAK u l-Iżvilupp Rurali. Fl-1 ta' Ottubru 2008 ittieħed pass sinifikanti lejn iżjed trasparenza fuq il-PAK: il-kapitolu dwar il-benefiċjarji tal-ħlasijiet tal-PAK li kien ġie varat sentejn qabel issa fih għadd ta' ħoloq għal siti elettroniċi tal-Istati Membri b'tagħrif fuq il-benefiċjarji tal-ħlasijiet tal-PAK (l-FAEŻR għall-ħlasijiet li saru bejn l-1 ta' Jannar u l-15 ta' Ottubru 2007) skont l-Artikolu 44a tar-Regolament tal-Kunsill (KE) Nru 1290/2005 kif emendat mir-Regolament tal-Kunsill Nru 1437/2007[5] u r-Regolament tal-Kummissjoni (KE) Nru 259/2008[6]. Sat-30 ta' April 2009, il-benefiċjarji tal-ħlasijiet tal-FAEG se jkunu koperti wkoll mis-siti elettroniċi rispettivi tal-Istati Membri li se jkunu kollha aċċessibbli mill-paġna ewlenija tas-sit tal-Kummissjoni. Fuq is-sit tal-internet saru ħames konsultazzjonijet (dwar il-Kontroll tas-Saħħa tal-PAK, dwar l-Iskema tal-Frott fl-Iskejjel, dwar il-ġejjieni tal-programm dwar ''Id-Distribuzzjoni tal-Ikel lill-iktar Nies Imċaħħda'', dwar ir-reviżjoni tal-Iskema taż-Żoni Żvantaġġati u dwar il-politika tal-UE dwar il-kwalità tal-prodotti agrikoli). Il-kontribuzzjonijiet mill-partijiet ikkonċernati u mill-pubbliku ġenerali tqiesu jew qed jitqiesu mis-servizzi tal-Kummissjoni fit-tħejjija tal-proposti leġiżlattivi rispettivi jew ta' miżuri oħra. Is-servizz tal-posta elettronika msejjaħ "Agriculture Newsdigest" li twaqqaf fl-2002, issa qed jintbagħat regolarment lil aktar minn 17 000 abbonat mad-dinja kollha. L-abbonamenti għall-fuljett tal-aħbarjiet u tal-aġġornamenti msejjaħ ''Monitoring Agri-trade Policy (MAP)'' żdiedu għal 3 750. Fl-2008 bdew it-tħejjijiet tal-verżjoni kompletament ġdida tas-sit elettroniku bid-disinn il-ġdid korporattiv tal-Kummissjoni bl-użu tat-teknoloġija għall-ġestjoni tal-kontenut tas-sit u ta’ għodod interattivi; it-tnedija tagħha hija skedata għall-2009. Stħarriġ tal-opinjonijiet Id-DĠ għall-Agrikoltura kompla juża l-istħarriġ tal-Ewrobarometru biex jistħarreġ l-opinjoni taċ-ċittadini Ewropej dwar l-agrikoltura, il-PAK u l-iżvilupp rurali. Barra minn hekk, fl-2007 twettaq studju kwalitattiv fi 15-il Stat Membru rigward l-attitudni taċ-ċittadini u l-livell tal-għarfien fuq l-agrikoltura u l-PAK. Fl-2007 twettaq ukoll studju dwar il-perċezzjoni tal-partijiet interessati u dwar fejn jinsabu (''Stakeholder Mapping and Perception Audit'') li tejjeb l-għarfien ta’ dawk l-organizzazzjonijiet tal-partijiet ikkonċernati fl-UE 27 li jinfluwenzaw id-dibattitu dwar il-PAK. Ir-riżultati qed jintużaw mid-DĠ għall-Agrikoltura u l-Iżvilupp Rurali fl-ippjanar tal-attivitajiet ta' komunikazzjoni tagħha li qed isiru. Barra minn hekk, il-bażi tad-dejta dwar l-iżbokki tal-midja li huma rilevanti għall-agrikoltura u l-iżvilupp rurali ġiet estiża b'mod konsiderevoli wkoll. Żjajjar Bejn l-2007 u l-2008 il-programm taż-żjajjar tad-DĠ kompla jippromwovi fehim aħjar tal-PAK u tal-kwistjonijiet dwar l-Iżvilupp Rurali fost il-pubbliku usa', speċjalment fost il-partijiet ikkonċernati u l-istudenti. Kien hemm ukoll enfasi qawwija fuq l-iżvilupp tal-inizjattiva li tikkonċerna d-djalogu mal-universitajiet. Il-kuntatt mal-universitajiet fl-Istati Membri kien intensifikat. Żdiedu l-għadd ta' preżentazzjonijiet fuq il-politika Ewropea dwar l-agrikoltura u l-iżvilupp rurali fil-kulleġġi f'dan il-perjodu u dawn għandhom ikomplu jiżdiedu fl-2009. IV. Il-proporzjon tal-infiq (l-impenji u l-ħlasijiet) bejn l-għotjiet fuq inizjattiva tal-partijiet terzi u l-azzjonijiet tat-tagħrif fuq inizjattiva tal-Kummissjoni 2006 | 2007 | 2008 | Għotjiet | Azzjonijiet diretti | Għotjiet | Azzjonijiet diretti | Għotjiet | Azzjonijiet diretti | Baġit previst | 2 800 000 | 3 700 000 | 2 600 000 | 3 900 000 | 3 000 000 | 4 000 000 | Impenji (f’EUR) | 2 638 670 | 3 604 954 | 2 575 143 | 3 178 103 | 2 532 768 | 3 860 889 | % | 94 % | 97 % | 99 % | 81 % | 84 % | 97 % | Ħlasijiet | 1 578 865 | 2 779 904 | 1 702 568 | 2 767 295 | (*) | (*) | (f’EUR)(**) | (*) Ċifri li għadhom mhumiex disponibbli - ħafna mill-azzjonijiet għadhom għaddejjin. (**) Marbuta mas-sena tal-impenn u s-sena ta' wara (ir-regola n+1). Ta' min jinnota li l-ħlasijiet annwali huma dejjem inqas mill-ammonti allokati oriġinarjament. Fil-każ tal-għotjiet, dan huwa minħabba li l-ewwelnett, f'ħafna każijiet, l-ispejjeż aħħarija tal-azzjonijiet huma iktar baxxi milli kif kien previst fil-bidu mill-benefiċjarju u t-tieninett, minħabba li mhux l-ispejjeż kollha ddikjarati mill-benefiċjarji jistgħu jitqiesu bħala eliġibbli. Fil-każ tal-azzjonijiet fuq inizjattiva tal-Kummissjoni, id-differenzi huma iżgħar u huma minħabba l-impenji, li jqisu l-infiq kollu possibbli li jista’ jiġi previst li xi kultant fl-aħħar ikun iktar baxx milli kien previst fil-bidu. V. Kampanji ta' komunikazzjoni dwar kwistjonijiet importanti ħafna Ġew organizzati kampanji ta' komunikazzjoni ta’ firxa wiesgħa dwar kwistjonijiet importanti ħafna fil-perjodu bejn l-2007 u l-2008 bħala parti mill-isforz biex il-pubbliku ġenerali jiġi infurmat fuq il-kisbiet tar-riforma tal-PAK u fuq ir-rwol tal-Iżvilupp Rurali. Dan kien jaqbel mal-prijorità mogħtija lill-politika ta' komunikazzjoni mill-Kummissjoni Ewropea u lill-ħtieġa għad-djalogu u d-dibattitu sabiex tiġi indirizzata l-firda bejn l-UE u ċ-ċittadini tagħha. B'riżultat ta' hekk id-DĠ għall-Agrikoltura u l-Iżvilupp Rurali żied l-isforzi tiegħu tal-komunikazzjoni biex jilħaq il-pubbliku ġenerali; dan ġie rifless fl-istrateġija ta' komunikazzjoni tiegħu li ġiet aġġornata fl-2006 u fil-mandat tiegħu fi ħdan ir-Regolament tal-Kunsill (KE) Nru 814/2000. Per eżempju, fl-4 ta' Lulju 2007, l-adozzjoni tal-proposti leġiżlattivi dwar ir-riforma tal-inbid[7] mill-Kummissjoni ġiet immarkata b'laqgħat mal-istampa u mal-partijiet ikkonċernati mogħtija minn uffiċjali għolja fi 15-il Stat Membru fl-istess ħin li kienet qed issir il-konferenza stampa tal-Kummissarju għall-Agrikoltura u l-Iżvilupp Rurali fi Brussell. Dawn il-laqgħat ġabru iktar minn 250 ġurnalist mill-midja speċjalizzata u minn dik reġjonali kif ukoll mill-istazzjonijiet lokali tat-televiżjoni u tar-radju. Għal-laqgħat kien hemm iktar minn 500 parti kkonċernata li kienu jirrappreżentaw firxa wiesgħa ta' organizzazzjonijiet tas-soċjetà ċivili, NGOs, tal-gvernijiet u tal-istituzzjonijiet reġjonali u nazzjonali. Eżerċizzju simili twettaq fl-24 ta' Jannar 2007 biex jikkoinċidi mal-adozzjoni tal-proposti[8] dwar ir-riforma tal-iskema tal-frott u l-ħaxix mill-Kummissjoni. L-azzjonijiet ta' komunikazzjoni dwar il-kontroll tas-saħħa tal-Politika Agrikola Komuni kellhom firxa usa’. Dawn ġew żviluppati f'żewġ fażijiet, l-ewwel waħda kienet tirrigwarda l-komunikazzjoni tal-Kummissjoni tal-20 ta' Novembru 2007[9] u kienet tinkludi konferenzi tal-partijiet ikkonċernati, konsultazzjoni fuq is-sit tal-internet, u djalogu dwar il-kwistjonijiet waqt l-avvenimenti u l-konferenzi. Pubblikazzjonijiet speċjali u materjal speċjali għall-istampa kif ukoll materjal disponibbli fuq is-sit tal-internet akkumpanjaw dan l-eżerċizzju, inkluża l-produzzjoni ta’ materjal awdjoviżiv. It-tieni fażi, li kienet tirrigwarda l-proposti leġiżlattivi[10], kienet tinvolvi kampanja ta' tagħrif komprensiva ħafna li fiha kienu involuti virtwalment l-Istati Membri kollha, fl-20 u l-21 ta' Mejju 2008. Għal darb’oħra, uffiċjali għolja ppreżentaw, spjegaw, iddibattew u ddiskutew il-proposti leġiżlattivi mar-rappreżentanti tal-organizzazzjonijiet soċjoprofessjonali u tal-midja fl-UE kollha. Iktar minn elf parti kkonċernata u iktar minn 350 ġurnalist ħadu sehem f'dawn il-laqgħat, li kienu koperti sew mill-midja. Dan kien eżerċizzju importanti ħafna fil-komunikazzjoni fil-livell lokali mal-partijiet interessati kollha, inkluż il-pubbliku ġenerali. Is-sena 2008 rat ukoll l-iżvilupp ta’ attivitajiet tal-komunikazzjoni, attivitajiet edukattivi u attivitajiet li jqajmu għarfien marbuta mal-Iskema tal-Ħalib fl-Iskejjel u mal-Iskema tal-Frott u l-Ħaxix fl-Iskejjel, bħala parti mill-isforzi tal-Kummissjoni biex ittejjeb is-saħħa u n-nutrizzjoni kif inhu stabbilit fil- White Paper dwar ''Strateġija għall-Ewropa fuq kwistjonijiet ta' saħħa li jirrigwardaw in-Nutrizzjoni, il-Piż żejjed u l-Obeżità''[11]. Kampanja fuq l-internet, inklużi l-avvenimenti fl-iskejjel u kompetizzjoni tal-fotografija ġew użati prinċipalment biex jixtered it-tagħrif dwar l-Iskema tal-Ħalib fl-Iskejjel. F'Diċembru 2008, konferenza importanti laqqgħet flimkien korpi governattivi u mhumiex, xjenzati, organizzazzjonijiet professjonali, NGOs u esperti tan-nutrizzjoni f'eżerċizzju importanti ħafna għall-ħolqien tal-kuntatti (in-''networking'') u għall-iskambju tat-tagħrif kif ukoll tal-aħjar prassi f'dak li għandu x'jaqsam mal-iskemi tal-frott u l-ħaxix fl-iskejjel fl-UE. Fost l-oħrajn, din il-konferenza pprovdiet gwida importanti għall-ippjanar tal-miżuri tat-tagħrif fil-ġejjieni f'dan il-qasam. Dawn l-isforzi intensivi ta' komunikazzjoni għenu fit-titjib tal-fehim tal-kwistjonijiet li jirrigwardaw l-agrikultura u l-iżvilupp rurali kemm min-naħa tal-pubbliku ġenerali kif ukoll min-naħa tal-partijiet ikkonċernati. VI. KONKLUŻJONI Fis-sena 2007 sal-2008, l-isforzi ġew intensifikati sabiex jiżdiedu l-fehim u l-aċċettazzjoni tal-PAK mill-pubbliku ġenerali kif ukoll biex jinżamm u jiżdied l-appoġġ mill-partijiet ikkonċernati fl-agrikoltura u ż-żoni rurali. Ingħatat iktar attenzjoni lill-kuntest lokali fl-ippjanar tal-miżuri tat-tagħrif. Il-messaġġi strateġiċi ittejbu u ġew irfinati. Is-sinerġija mas-settur governattiv u dak mhux governattiv żdiedet, u żdiedet ukoll bejn l-għodod differenti ta' komunikazzjoni. Ġew żviluppati azzjonijiet maħsuba għal udjenzi iġded u iżgħar permezz tal-internet u tal-għodod awdjoviżivi. Iġġedded l-enfasi fuq it-tixrid aħjar tat-tagħrif kemm għall-azzjonijiet ikkofinanzjati kif ukoll għall-miżuri meħuda b'inizjattiva tal-Kummissjoni. Żviluppi ewlenin fil-politika kienu akkumpanjati minn kampanji ta' tagħrif importanti ħafna fl-ibliet kapitali, b'laqgħat ta' livell għoli mal-midja u mal-partijiet ikkonċernati li kienu jipprovdu opportunità biex ikun hemm djalogu miftuħ u sinċier fuq il-politika. Globalment, dan ikkontribwixxa għat-titjib tal-fehim kemm tal-partijiet ikkonċernati taż-żoni rurali kif ukoll tal-pubbliku ġenerali f'dak li għandu x'jaqsam mal-benefiċċji tal-PAK u mar-rwol tal-Iżvilupp Rurali skont l-għanijiet tar-Regolament (KE) Nru 814/2000. Annessi: Anness I: | Tabelli dwar l-għotjiet għall-2007 sal-2008 | Anness II: | Tqassim tal-azzjonijiet diretti mill-Kummissjoni fl-2007 sal-2008 | - [1] Rapport mill-Kummissjoni lill-Parlament Ewropew u lill-Kunsill dwar l-implimentazzjoni tar-Regolament tal-Kunsill (KE) Nru 814/2000 dwar il-miżuri ta' tagħrif li għandhom x'jaqsmu mal-politika agrikola komuni (COM(2003) 235 finali tat-8.5.2003). [2] Rapport mill-Kummissjoni lill-Parlament Ewropew u lill-Kunsill dwar l-implimentazzjoni tar-Regolament tal-Kunsill (KE) Nru 814/2000 dwar il-miżuri ta' tagħrif li għandhom x'jaqsmu mal-politika agrikola komuni (COM(2007) 324 finali tat-13.6.2007). [3] Il-Kummissjoni Ewropea, il-Kuntratt tad-DĠ AGRI bin-numru AGRI 2005/0421, Evalwazzjoni tal-Politika ta' Tagħrif dwar il-Politika Agrikola Komuni, ta’ Diċembru 2006. [4] ĠU C 236, 30.9.2006, p. 71; ĠU Ċ 238, 10.10.2007, p. 9. [5] ĠU L 322, 7.12.2007, p. 1. [6] ĠU L 76, 19.3.2008, p. 28. [7] COM (2007) 372 finali, 4.7.2007. [8] COM (2007) 17 finali, 24.1.2007. [9] COM (2007) 722 finali, 20.11.2007. [10] COM (2008) 306 finali, 20.5.2008. [11] COM (2007) 279 finali, 30.5.2007.